坐忘吟
作者：李光
朝代：宋

paragraphs: 我聞天台坐忘仙，清虚石壁留真詮。
長生要妙止一篇，林間宴坐心超然。
壁觀無異達磨禪，繫念一處離葛纒。
真人秘語豈浪傳，谷神玄牝常綿綿。
嚥津納息歸丹田，泝流直上朝泥丸。
下灌舌底生玉泉，身輕超脱如蜕蟬。
御風騎氣追偓佺，神遊八極俯仰間。
度人濟物功行圓，要看白日見青天。